
–	uzimajući u obzir svoje prethodne rezolucije o Siriji,
–	uzimajući u obzir izjave potpredsjednice Komisije / Visoke predstavnice i glasnogovornice Europske službe za vanjsko djelovanje od 11. ožujka, 7. svibnja i 23. lipnja 2025. o Siriji,
–	uzimajući u obzir zaključke Vijeća od 23. lipnja 2025. o Siriji i zaključke Europskog vijeća od 26. lipnja 2025. o Bliskom istoku,
–	uzimajući u obzir članak 150. stavak 5. i članak 136. stavak 4. Poslovnika,
A.	budući da sirijsko vjerski i etnički raznoliko društvo već više od desetljeća trpi nasilna i razdorna djelovanja Assadova režima i terorističkih skupina, posebno Daiša, koja pogađaju sve zajednice, uključujući Arape, Kurde, sunite, šijite, alavite, kršćane, Druze i Jezide;
B.	budući da je rašireno nasilje, uključujući seksualno nasilje, nad alavitima duž sirijske obale započelo u ožujku 2025. i da je još uvijek u tijeku te je dosad zabilježeno više od 1200 civilnih žrtava; budući da su alavitske žene žrtve alarmantnog i rastućeg trenda masovnih otmica i seksualnog ropstva;
C.	budući da je u raširenim sektaškim sukobima u travnju 2025. ubijeno više od 10 Druza;
D.	budući da je 22. lipnja 2025. u samoubilačkom terorističkom napadu na grčku pravoslavnu crkvu Mar Elias u Damasku ubijeno najmanje 25 i ranjeno više od 60 osoba, što je najsmrtonosniji napad na kršćane posljednjih godina; budući da je novoosnovana islamistička teroristička skupina Saraya Ansar al-Sunna preuzela odgovornost za taj napad;
E.	budući da, iako su sirijske prijelazne vlasti zajamčile da će vjerske zajednice biti zaštićene i uključene, nedavni događaji potiču ozračje straha i dovode u pitanje sposobnost prijelaznih vlasti da propisno zaštite vjerske zajednice;
1.	oštro osuđuje traumatičan teroristički napad na crkvu Mar Elias i sve prijetnje lokalitetima bogoslužja, od kojih neki imaju povijesni značaj; potiče sirijske vlasti da poboljšaju sigurnosne mjere i ponovno obnove crkvu Mar Elias;
2.	oštro osuđuje sve napade na vjerske i etničke zajednice i svjestan je sve većeg straha među njima sedam mjeseci nakon političke tranzicije; izražava solidarnost sa svim žrtvama;
3.	sa zabrinutošću konstatira da su brojni članovi skupine Hajat Tahrir al Šam (HTS) za koje se vežu teška kršenja ljudskih prava preuzeli uloge u prijelaznoj upravi, s potencijalno zabrinjavajućim implikacijama za vjersku slobodu, o čemu svjedoče opetovani incidenti u kojima su sudjelovali sirijski dužnosnici;
4.	potiče sirijske prijelazne vlasti da olakšaju brze, transparentne i neovisne istrage tih djela i poduzmu sve potrebne mjere za suzbijanje sektaškog nasilja, zajamče odgovornost, među ostalim progonom počinitelja i pomagača kršenja ljudskih prava, kao što je slučaj s crkvom Mar Elias, poštuju slobodu vjeroispovijesti i štite sve zajednice;
5.	ponavlja da EU podupire, također uvjetovanim ukidanjem sankcija, političku tranziciju u Siriji utemeljenu na ljudskim pravima, čiji uspjeh ovisi o tranzicijskom pravosuđu, borbi protiv nekažnjavanja, zabrani proizvoljnog nasilja, ustavnom jamstvu uključivog upravljanja i odgovarajuće zastupljenosti vjerskih i etničkih zajednica te narodnoj skupštini i poštovanju međunarodnog prava; poziva sirijske prijelazne vlasti da predstave poseban vremenski okvir za organizaciju vjerodostojnih, slobodnih, poštenih i uključivih izbora; traži od EU-a da u koordinaciji s relevantnim međunarodnim institucijama uspostavi fond za obnovu Sirije, koji će biti uvjetovan dokazivim napretkom u pogledu tih prioriteta, kojim bi se promicali međuvjerski dijalog, rješavanje sukoba i pomirenje; poziva Europsku komisiju da prednost da konferenciji sa sirijskim civilnim društvom; 
6.	potiče Komisiju i Europsku službu za vanjsko djelovanje da zaštitu vjerskih zajednica i slobodu vjeroispovijesti ili uvjerenja uključe u dijalog s prijelaznim vlastima u Siriji;
7.	ističe ranjivost kršćanskih zajednica u Siriji i stalne prijetnje vjernicima, čiju zaštitu trebaju zajamčiti vlasti; naglašava da Sirija ima širok raspon vjerskih skupina, o čemu svjedoče Grčka pravoslavna, Sirijska pravoslavna, Armenska apostolska, Kaldejska i Maronitska crkva; naglašava važnost očuvanja i vrednovanja njihova doprinosa i doprinosa drugih zajednica vjerskoj i kulturnoj baštini Sirije te poziva na to da nova politička struktura Sirije odražava tu raznolikost;
8.	potiče sirijske prijelazne vlasti da ostvare napredak u neriješenim pitanjima kao što je povrat vjerske imovine zaplijenjene za vrijeme Assadova režima;
9.	poziva Vijeće da zadrži i nametne usmjerenije sankcije akterima odgovornima za kršenja vjerskih sloboda u Siriji;
10.	poziva sirijske prijelazne vlasti, EU i države članice, kao i međunarodne partnere globalne koalicije za borbu protiv Daiša, da ulože veći trud u borbu protiv islamističkog terorizma, zaštite sve Sirijce i riješe stanje u kampovima al-Hol i Roj; upozorava na ozbiljnu opasnost za međunarodnu sigurnost koju bi u tom nesigurnom kontekstu prouzročilo iznenadno povlačenje Sjedinjenih Američkih Država iz regije; traži da se poštuje teritorijalna cjelovitost Sirije;
11.	nalaže svojoj predsjednici da ovu Rezoluciju proslijedi potpredsjednici Komisije / Visokoj predstavnici Unije za vanjske poslove i unutarnju sigurnosnu politiku, Europskoj službi za vanjsko djelovanje, Vijeću i sirijskim vlastima.

